ขณะที่การทำลายไก่ป้องกันการระบาดของโรคนั้น ผู้สื่อข่าวรายงานว่า เจ้าหน้าที่กระทรวงเกษตรฯพร้อมด้วย ตชด.จากค่ายพระพุทธยอดฟ้า ได้กระจายกำลังกันออกทำลายไก่ในเขต อ.พนมทวน จ.กาญจนบุรี เกือบ 2 แสนตัว ขณะที่เจ้าของไก่มีอาการเครียดไปตามๆ กัน ต่างบอกว่าต้องหาอาชีพใหม่เพื่อหาเงินใช้หนี้ที่กู้ยืม มา ส่วนที่ จ.สุพรรณบุรี มีการทำลายไก่ในเขต อ.สองพี่น้อง อีก 260 ฟาร์ม เหลืออีก 44 ฟาร์ม ซึ่งจะได้ดำเนินการในวันต่อไป นอกจากนี้ ยังมีผู้นำซากไก่ทิ้งลงในแม่น้ำท่าจีน และตามคลอง ซอยหลายแห่ง เจ้าหน้าที่ต้องตามเก็บแต่ไม่สามารถเก็บได้หมด ส่วนที่หมู่ 3 และ 4 ต.บางตะเคียน และ หมู่ 1 ต.บ้านกุ่ม อ.สองพี่น้อง ซึ่งมีนกปากห่างอาศัยอยู่มาก ปรากฏว่านกปากห่างทยอยตกจากต้นไม้ตายลงเรื่อยๆ นายขวัญเมือง ภมรพล อายุ 73 ปี สมาชิก อบต.บางตะเคียน กล่าวว่า ปกติก็เดือดร้อนจากมูลนกเหล่านี้อยู่แล้ว แต่ครั้งนี้ ชาวบ้านหวาดกลัวกันมาก หลายคนเริ่มเป็นไข้ อยากให้หน่วยงานที่เกี่ยวข้องเข้ามาช่วยเหลือ เพราะอาจเกิดโรคระบาด